**ทะเลสาบพระจันทร์เสี้ยว** (จีน: 月牙泉; พินอิน: *Yuèyá Quán* หรือ *เยฺว่หยาฉฺวัน*; แปลตามตัว *สระน้ำซับพระจันทร์เสี้ยว*) เป็นทะเลสาบขนาดเล็กรูปพระจันทร์เสี้ยว ก่อตัวจากน้ำซับที่พุขึ้นตามธรรมชาติจนกลายเป็นโอเอซิสกลางทะเลทราย ห่างจากเมืองตุนหฺวางในมณฑลกานซู่ไปทางใต้ 5 กิโลเมตร

ประวัติ
-------

ในสมัยโบราณทะเลสาบพระจันทร์เสี้ยว รู้จักกันในชื่อ 渥洼池 (*โว่วาฉือ*; สระหลุมยุบ), 沙井 (*ชาจิ่ง*; บ่อทราย), 药泉 (*เย่าฉฺวัน*; น้ำพุยา) เป็นหนึ่งในแปดจุดชมวิวในตุนหฺวางตั้งแต่สมัยราชวงศ์ฮั่น และถูกเรียกว่า *เยฺว่หยาฉฺวัน* ในสมัยราชวงศ์ชิง

ในปี 1932 มิลเดรด เคเบิล (Mildred Cable) และ ฟรานเชสกา เฟรนช์ (Francesca French) เยี่ยมชมทะเลสาบระหว่างการเดินทางในภูมิภาคนี้ และบันทึกความประทับใจของพวกเขาไว้ในหนังสือ*ทะเลทรายโกบี* (*The Gobi Desert*) กล่าวว่า "รอบตัวนั้น เราเห็นชั้นของเนินทรายสูงตระหง่าน อย่างไรก็ตามเราพยายามโกหกตัวเองให้สำรวจสืบเสาะต่อไป ในขณะที่เราดิ้นรนอย่างสิ้นหวังบนสันเขาสุดท้ายที่เราปีนข้าม มองลงไปที่สิ่งที่อยู่ไกลข้างหน้า เราเห็นทะเลสาบที่เบื้องล่าง มันช่างสวยงามตระการตา"

ได้รับการจัดระดับโดยคณะกรรมการจัดระดับคุณภาพสถานที่ท่องเที่ยวแห่งประเทศจีนสถานที่ท่องเที่ยวระดับ AAAAA เมื่อปี 2558

การก่อตัว
---------

เชื่อกันว่าทะเลสาบพระจันทร์เสี้ยวและโอเอซิสก่อตัวและคงอยู่มากว่า 2,000 ปี ตาม "พงศาวดารของเทศมณฑลตุนหวง" ทะเลสาบไม่เคยถูกทรายปกคลุมซึ่งพัดมาจากลมแรงตั้งแต่ประวัติศาสตร์จนถึงปัจจุบัน การกล่าวอ้างต่าง ๆ เกี่ยวกับการก่อตัวของทะเลสาบพระจันทร์เสี้ยว เช่น เกิดจากพุน้ำซับที่ค่อย ๆ สะสมตัว, รอยเลื่อน, น้ำพุจากรอยแยกธรรมชาติ, น้ำบาดาลที่ล้น และส่วนที่เหลืออยู่ของแม่น้ำโบราณ (แม่น้ำตั่งสายเดิมที่เปลี่ยนเส้นทางและคงเหลือเป็นทะเลสาบรูปแอก)

ในปี 1997 มีการเริ่มต้นการสำรวจ หลังจากสำรวจและวิจัยภาคสนามนานกว่าห้าปี ผู้เชี่ยวชาญทางธรณีวิทยาจากสถาบันการสำรวจและออกแบบวิศวกรรมป้องกันและควบคุมภัยพิบัติทางธรณีวิทยาของมณฑลกานซู่ (甘肃地质灾害防治工程勘查设计院) เชื่อว่า ทะเลสาบพระจันทร์เสี้ยวตั้งอยู่ในช่องแคบระหว่างตะกอนน้ำพารูปพัดแม่น้ำตั่ง (党河洪积扇) และตะกอนน้ำพารูปพัดห้วยน้ำซีฉุ่ย (西水沟积扇) โดยก่อตัวจากสภาพภูมิประเทศที่ต่ำและระดับน้ำใต้ดินที่เอ่อล้นสู่พื้นผิว แม่น้ำตั่งเป็นแม่น้ำสายเดียวที่ไหลผ่านแอ่งตุนหฺวางและยังเป็นแหล่งน้ำบาดาลหลักในลุ่มน้ำตุนหฺวางอีกด้วย (แม่น้ำตั่งเป็นแม่น้ำสายสั้น ๆ ที่ไหลจากภูเขาในบริเวณทางใต้ในลักษณะที่ลุ่มน้ำแบบปิด ไม่สะสมตัวบนพื้นผิว แต่ไหลลงสู่แหล่งน้ำใต้ดิน) ลำธารใต้ดินของแม่น้ำตั่งเติมเต็มทะเลสาบอย่างสม่ำเสมอทำให้ระดับน้ำมีความสมดุล อีกปัจจัยหนึ่งคือที่ตั้งของทะเลสาบที่อยู่ท่ามกลางเนินทราย ที่ด้านใต้และด้านเหนือจะสูงกว่าฝั่งตะวันออกและตะวันตก ลมที่พัดไปตามเนินทรายจะหมุนขึ้นอย่างกะทันหันจากทางเข้าตะวันออกเฉียงใต้ที่มีทรายขึ้นไปด้านบนแล้วออกจากทางออกทิศตะวันตกเฉียงเหนือ ทรายจึงไม่ทับถมตัวโอเอซิส ลมพัดไปในทิศทางนั้นตลอดทั้งปี ทำให้เกิดทัศนียภาพที่สวยงามของหาดทรายและทะเลสาบพระจันทร์เสี้ยว

ทะเลสาบพระจันทร์เสี้ยว ถูกล้อมรอบด้วยเนินทรายที่เรียกว่า "เนินทรายกระซิบ" (鸣沙山 )

ระดับน้ำ
--------

จากข้อมูลในปี 1960 ความลึกของน้ำเฉลี่ยของทะเลสาบพระจันทร์เสี้ยวอยู่ที่ 4 ถึง 5 เมตร (13 ถึง 16 ฟุต) และจุดที่ลึกที่สุดคือ 7.5 เมตร (25 ฟุต) แต่ในอีก 40 ปีถัดมาระดับน้ำของทะเลสาบพระจันทร์เสี้ยวลดลงทุก ๆ ปี ความลึกของทะเลสาบลดลงมากกว่า 7 เมตร ในช่วงต้นทศวรรษ 1990 พื้นผิวน้ำของทะเลสาบได้หดตัวลงอย่างมาก ความลึกของน้ำเฉลี่ยในช่วงนั้น อยู่ที่ 0.9 เมตร และจุดที่ลึกที่สุดเพียง 1.3 เมตร ในปี 2006 รัฐบาลท้องถิ่นเมืองตุนหฺวางด้วยความช่วยเหลือจากรัฐบาลกลางได้เริ่มเติมทะเลสาบและการฟื้นฟูระดับน้ำของทะเลสาบ ซึ่งความลึกและขนาดของทะเลสาบเพิ่มขึ้นทุกปีตั้งแต่นั้นมา โครงการบำบัดรักษาฉุกเฉินในการผันน้ำบาดาล เสนอและออกแบบโดยสถาบันการสำรวจและออกแบบวิศวกรรมป้องกันและควบคุมภัยพิบัติทางธรณีวิทยาของมณฑลกานซู่

การท่องเที่ยว
-------------

ทะเลสาบพระจันทร์เสี้ยวและทะเลทรายโดยรอบได้รับความนิยมอย่างมากจากนักท่องเที่ยว มีบริการขี่อูฐและยานพาหนะ

* 
* 
* 
* 
*

ดูเพิ่ม
-------

* ถ้ำมั่วเกา
* ทะเลทรายโกบี
* ทะเลสาบพระจันทร์เสี้ยว (หนานจิง)

อ้างอิง
-------

1. 1 2 3  Daily (2013-05-13). "No, it's not a mirage: Tiny 2,000-year-old oasis in China that keeps city alive is saved from being swallowed by desert". *Mail Online*.
2. 1 2  刘洋 (2005-09-12). "甘肃敦煌月牙泉在"呼救"". *搜狐新闻*. เก็บจากแหล่งเดิมเมื่อ 2020-04-07. สืบค้นเมื่อ 2015-04-11.
3. ↑  Cable, Mildred; French, Francesca (1950). *The Gobi Desert*. London: Readers Union & Hodder and Stoughton. p. 63.
4. 1 2  "Crescent Lake in Dunhuang". *chinaexploration.com*.
5. ↑  จนคุณรู้จักทุกมุมของโลกใบนี้มากขึ้น!, เกี่ยวกับผู้แต่ง Expedia Th เอ็กซ์พีเดียรักการท่องเที่ยวและชื่นชอบที่จะเก็บประสบการณ์ใหม่ๆ มาฝาก เพื่อพาคุณออกไปสำรวจ ค้นหาสถานที่ท่องเที่ยวต่างๆ จากทั่วโลก ทั้งหมดนี้ก็เพื่อให้คุณรู้สึกว่า "โลกใบนี้เล็กนิดเดียว" (2017-12-02). "ตามหาทะเลสาบพระจันทร์เสี้ยว เที่ยวทะเลทรายโกบี". *บล็อกเอ็กซ์พีเดีย*.
6. ↑  "เที่ยวทะเลสาบพระจันทร์เสี้ยว ด้วยตัวเอง เมื่อไหร่ดี". *When OR Where*.
7. ↑  "ทะเลสาบพระจันทร์เสี้ยว และเนินทรายกระซิบ เมืองตุนห". *www.palanla.com*.
8. ↑  "ทะเลสาบจันทร์เสี้ยว เย่ว์หยาเฉวียน โอเอซิสกลางทะเลทราย ประเทศจีน".`{{cite web}}`: CS1 maint: url-status (ลิงก์)
9. ↑  Yardley, Jim (27 May 2005). "A Crescent of Water is Slowly Sinking into the Desert". *The New York Times*.
10. ↑  "China's tiny desert oasis Yueyaquan Crescent Lake saved from a future". 15 May 2013.
11. ↑  "No, it's not a mirage: Tiny 2,000-year-old oasis in China that keeps city alive is saved from being swallowed by desert". *Mail Online*. 13 May 2013. คลังข้อมูลเก่าเก็บจากแหล่งเดิมเมื่อ 2019-02-27. สืบค้นเมื่อ 14 May 2013.